Ndure anmeldte sin tidligere samboer
Det bekrefter sprinterens forsvarer Mette Yvonne Larsen overfor NRK. Tidligere i dag kom nyheten om at 31-åringen er tiltalt for familievold og brudd på besøksforbud. – Det har vært et turbulent forhold, og han har også anmeldt henne for legemsbeskadigelse, sier Larsen nå. – Hans kommentar nå er at dette ikke er familievold, og han er ikke enig i tiltalen. Han vil fortelle mer detaljert i retten om hva som har skjedd. Han undrer seg over at det er tatt ut tiltale, det står jo ord mot ord, forklarer advokaten videre. – Dette endrer ingenting på hans planer om å representere Norge som løper. Han er i Belgia på treningsopphold nå, og han ønsker nå å få ro til å forbedrede et løp han skal ha i der i morgen, sier Larsen til kanalen. VG har prøvd å komme i kontakt med Ndures advokat, men uten å lykkes. Heller ikke den anmeldte eks-samboerens advokat har besvart henvendelsene. Det var natt til lørdag 8. november i fjor at idrettsprofilen ble pågrepet og siktet for vold mot samboeren. Forrige uke tok statsadvokaten ut tiltale mot ham - den gjelder altså familievold mot eks-samboeren samt brudd på besøksforbud. Bistandsadvokat Siv Hallgren representerer friidrettsstjernens eks-samboer. – Hun er kjent med tiltalen og håper det ikke tar for lang tid før saken kommer opp for retten, skriver hun i en SMS til VG lørdag formiddag. Ndure nekter straffskyld, og nå viser det seg at sprintstjernen selv har anmeldt den tidligere samboeren. VG har vært i kontakt med Ndures trener, Olav Magne Tveitå, som i en SMS skriver at han ikke kjenner til det som nå har skjedd.
Jaysuma Saidy Ndure (31) har anmeldt sin tidligere samboer for legemsbeskadigelse.